和張孟阜尋梅韵
作者：陳傅良
朝代：宋

paragraphs: 平生拙狀物，出語輒自咍。
久欲頌梅花，恒恐累紙寫不該。
羨子年少氣豪敏，詩筒往往歲一來。
語不驚人意不止，筆力待盡千松煤。
我以病驥追霜隼，著鞭不上嗔人催。
置詩太息梅困我，恨不縱斧尋條枚。
嗟乎孤山無人老坡死，水邊竹外誰低徊。
我嘗欲擬禁字體，不道雪月冰瓊瑰。
退藏物後獨笑傲，奄有歲晚多驚猜。
紛紛自謂好顔色，萬彙禿立皆堪哀。
模將此意入詩句，十年未就梅空開。
君詩却怪梅不早，令我內熱紅生腮。
强隨嶮韵終不滿，今年又恐坐看落片飛莓苔。